Tõnis Kask

Tõnis Kask (2. detsember 1929 Tarvastu  – 27. august 2016) oli eesti filmi- ja telerežissöör. 

Ta lõpetas 1949. aastal Viljandi 2. Keskkooli, 1953 GITIS-e eesti stuudio ning oli 1962–1964 täiendõppel sama instituudi kõrgematel kursustel (televisiooniteooria eriala). 

1953–1957 töötas ta Tallinna Draamateatri näitlejana ja lavastas isetegevusteatrites. 1957. aastast töötas Eesti Televisioonis, esialgu režissööri assistendina, hiljem oli ta propagandasaadete pearežissöör, alates 1961. aastast Tallinna Televisioonistuudio (ETV) pearežissöör ja kunstiline juht, 1982–1984 ETV režissöör-lavastaja, 1984–1987 režissöör Tallinnfilmis ning 1987–1992 Eesti Telefilmi peatoimetaja, hiljem vabakutseline lavastaja.

Looming
Tõnis Kask oli esimese kodumaise maaelu probleemidele keskendunud teledokumentaaldraama "Mis Koosta peres uudist?" (1965–1973, stsenaristid Helgi Oidermaa ja Rein Karemäe) looja. Tema algatatud on kaks revolutsioonilisi ajaloosündmusi ja Eesti iseseisvuse tekkelugu dokumentaalselt käsitlevat telesarja: 25-jaoline "Sünniaasta" (1976–1977) ja 10-jaoline "Poliitilised kired" (1978–1980). Koos Astrid Reinlaga on Tõnis Kask populaarse teleseriaali "Õnne 13" idee ja pealkirja kaasautor ning ta oli sarja esimene režissöör-lavastaja (aastail 1993–2003, kokku 227 jagu).

Ta on lavastanud filme, näiteks "Pimedad aknad" (1968), "Kaks päeva Viktor Kingissepa elust" (1981), "Õnnelind flamingo" (1986), "Kaks paari ja üksindus" (1985) ja "Vana mees tahab koju" (1991). 

Ta on mänginud filmis "Näitleja Joller" (1960).

Tunnustus
1978 Eesti NSV teeneline kunstitegelane
1996 Suure Vankri auhind
2004 Valgetähe IV klassi teenetemärk
2004 Rukkiräägu kultuuriauhind

Viited

Välislingid
Liivi Šein. Tõnis Kask: „Õnne” jälitab mind kogu aeg. Eesti Päevaleht, 28. november 2009
Suri "Õnne 13" algatanud režissöör Tõnis Kask
Haud Tallinna Pärnamäe kalmistul

Kategooria:Eesti filmilavastajad
Kategooria:Eesti telelavastajad
Kategooria:Viljandi Maagümnaasiumi vilistlased
Kategooria:Valgetähe IV klassi teenetemärgi kavalerid
Kategooria:Eesti NSV teenelised kunstitegelased
Kategooria:Pärnamäe kalmistule maetud
Kategooria:Sündinud 1929
Kategooria:Surnud 2016